b"\n_START_ARTICLE_\n\xc5\xa0ventosios Romos imperijos imperatorius\n_START_SECTION_\n\xc5\xa0ventosios Romos imperijos \xc4\xafk\xc5\xabrimas\n_START_PARAGRAPH_\nValdant Otonui I (912\xe2\x80\x93973) did\xc5\xbeioji dalis buvusio Karoling\xc5\xb3 valdytos Ryt\xc5\xb3 Frankijos karalyst\xc4\x97s tapo \xc5\xa0vent\xc4\x85ja Romos imperija. Vokie\xc4\x8di\xc5\xb3 kunigaik\xc5\xa1\xc4\x8diai vien\xc4\x85 i\xc5\xa1 savo tarpo i\xc5\xa1rinkdavo Vokietijos karaliumi, kur\xc4\xaf po to imperatoriumi kar\xc5\xabnuodavo popie\xc5\xbeius. Paskutinis popie\xc5\xbeiaus kar\xc5\xabnuotas imperatorius buvo Karolis V. Visi v\xc4\x97lesni imperatoriai teisi\xc5\xa1kai buvo i\xc5\xa1rinktieji imperatoriai, paprastai vadinti tiesiog imperatoriais.\n_START_SECTION_\nKonfliktas su popie\xc5\xbeiais\n_START_PARAGRAPH_\nImperatorius titulas buvo svarbus ir tuo, kad jis rei\xc5\xa1k\xc4\x97, kad jo tur\xc4\x97tojas yra Katalik\xc5\xb3 ba\xc5\xbeny\xc4\x8dios gyn\xc4\x97jas. Viduriniaisiais am\xc5\xbeiais augant popie\xc5\xbei\xc5\xb3 galiai popie\xc5\xbeiai ir imperatoriai prad\xc4\x97jo konfliktuoti d\xc4\x97l ba\xc5\xbeny\xc4\x8dios administravimo. Geriausiai \xc5\xbeinomas ir a\xc5\xa1triausias konfliktas buvo \xc5\xbeinomas kaip \xe2\x80\x9eKova d\xc4\x97l investit\xc5\xabros\xe2\x80\x9c, vyk\xc4\x99s XI a. tarp imperatoriaus Henriko IV ir popie\xc5\xbeiaus Grigaliaus VII.\n_START_SECTION_\nPaveld\xc4\x97jimas\n_START_PARAGRAPH_\nKaraliaus titulo paveld\xc4\x97jimas priklaus\xc4\x97 nuo \xc4\xafvairi\xc5\xb3 prie\xc5\xa1taring\xc5\xb3 veiksni\xc5\xb3. Rinkim\xc5\xb3 buvimas rodo, kad Vokietijos karaliaus buvo paveldimas tik i\xc5\xa1 dalies, skirtingai nuo Pranc\xc5\xabzijos karaliaus titulo. Paprastai vald\xc5\xbeia likdavo tai pa\xc4\x8diai dinastijai, kol gimin\xc4\x97je nelikdavo vyri\xc5\xa1kos lyties atstov\xc5\xb3._NEWLINE_Dalis mokslinink\xc5\xb3 mano, kad rinkimai da\xc5\xbeniausiai b\xc5\xabdavo naudojami tik sprend\xc5\xbeiant konfliktus, kai dinastinio paveld\xc4\x97jimo taisykl\xc4\x97s b\xc5\xabdavo neai\xc5\xa1kios. Rinkim\xc5\xb3 proceso buvimas rei\xc5\xa1k\xc4\x97, kad pirmieji kandidatai tur\xc4\x97davo daryti tam tikras nuolaidas, kad rinkikus i\xc5\xa1laikyt\xc5\xb3 savo pus\xc4\x97je. Tai buvo vadinama (vok. Wahlkapitulationen) 'rinkim\xc5\xb3 kapituliacija'._NEWLINE_Pagal 1356 m. aukso bul\xc4\x99 Rinkik\xc5\xb3 taryb\xc4\x85 sudar\xc4\x97 septyni kunigaik\xc5\xa1\xc4\x8diai (trys arkivyskupai ir keturi kunigaik\xc5\xa1\xc4\x8diai pasaulie\xc4\x8diai). \xc5\xa0i taisykl\xc4\x97 galiojo iki 1648 m., kuomet po Trisde\xc5\xa1imties met\xc5\xb3 karo prireik\xc4\x97 taryb\xc4\x85 papildyti dar vienu rinkiku, kad b\xc5\xabt\xc5\xb3 i\xc5\xa1laikyta pusiausvyra tarp protestant\xc5\xb3 ir katalik\xc5\xb3 grupuo\xc4\x8di\xc5\xb3 imperijoje. Taryba dar vienu rinkiku buvo papildyta 1690 m. 1803 m., likus trejiems metams iki imperijos i\xc5\xa1formavimo, visa rink\xc4\x97j\xc5\xb3 taryba buvo pergrupuota._NEWLINE_Po 1438 m. Habsburgai ir Habsburgai Lotaringai i\xc5\xa1laik\xc4\x97 karaliaus titul\xc4\x85 savo rankose, i\xc5\xa1skyrus vien\xc4\x85 i\xc5\xa1imt\xc4\xaf \xe2\x80\x93 Imperatori\xc5\xb3 Karol\xc4\xaf VII, priklausius\xc4\xaf Vitelsbach\xc5\xb3 dinastijai. Maksimilijonas I (buv\xc4\x99s imperatoriumi 1508\xe2\x80\x931519 m. ir jo pasek\xc4\x97jai nebekeliaudavo \xc4\xaf Rom\xc4\x85, kad ten popie\xc5\xbeius juos kar\xc5\xabnuot\xc5\xb3 kaip imperatorius. Nuo tada imperatoriai buvo i\xc5\xa1rinktieji Romos imperatoriai (vok. Erw\xc3\xa4hlter R\xc3\xb6mischer Kaiser). Vienintelis imperatorius Karolis V buvo popie\xc5\xbeiaus kar\xc5\xabnuotas, o iki tos kar\xc5\xabnacijos irgi buvo i\xc5\xa1rinktasis imperatorius."